Pa stomgeslaan oor vreemdeling se goedheidDie agent by die toonbank het aan Debbie verduidelik dat die kaartjie $749 (amper R10 000) sou kos, maar Debbie het haar kaart vir hom gegee en gesê dit is in die haak. Foto: Facebook. ŉ Raadop pa van ŉ tweejarige dogtertjie was skoon oorbluf toe ŉ vreemdeling hom uit ŉ verknorsing gered het. Die man, wie se identiteit nie bekend is nie, het by ŉ toonbank by ŉ lughawe in Nebraska aangekom om vir sy vlug in te boek, net om te hoor dat sy tweejarige dogtertjie ook ŉ vliegtuigkaartjie moet hê. Die man, wat maande gelede die kaartjie gekoop het, hoef toe nie vir sy dogtertjie te betaal het nie, aangesien kinders onder twee jaar gratis mag vlieg. Sy dogtertjie het egter vanjaar in Januarie twee geword en moes daarom ook ŉ betaalde kaartjie hê. Volgens die lughawe se personeel was die man vreeslik geskok toe hy hoor wat dit sou kos om vir haar ŉ kaartjie te koop. Die man het eenkant gaan staan, sy dogtertjie se kop vasgehou en verwoed begin rondbel. “Mens kon sien die man se hart was gebreek,” sê Kevin Lesie, wat die inskrywing op Facebook gemaak het. ŉ Vrou, wat later as Debbie Bolton geïdentifiseer is, het agter die man gestaan en alles gehoor. Sy het na die man en sy dogtertjie gestap om te hoor wat fout is. Die twee het ŉ rukkie gesels en daarna het Debbie na die toonbank gestap en aangebied om die dogtertjie se kaartjie te betaal. Die agent by die toonbank het aan Debbie verduidelik dat die kaartjie $749 (amper R10 000) sou kos, maar Debbie het haar kaart vir hom gegee en gesê dit is in die haak. Volgens personeel wou die man met die dogtertjie Debbie se besonderhede kry sodat hy die geld aan haar kan terugbetaal, maar Debbie wou niks daarvan weet nie. Debbie is later op Facebook deur vriende geïdentifiseer. Hulle meen dit klink presies soos iets wat sy sal doen. “Debbie sal nooit so iets doen vir die publisiteit nie. Sy is net een van daai mense wat goed wil doen,” het ŉ kollega van Debbie in ŉ onderhoud vertel. En toe Debbie genader is vir kommentaar? “Enigiemand anders sou dit ook gedoen het,” het Debbie gesê.